謝賜飛白御書晏羣玉殿
作者：趙抃
朝代：宋

paragraphs: 朝野歡和際，君臣愷樂時。
聖謨天地久，睿藻日星垂。
內閤羣編啟，靈函眾寶披。
光華頒帝翰，密勿寵官師。
雨露神毫灑，風雲上意綏。
翱翔轉鸞鳳，夭矯奮龍螭。
侍宴聆清問，銜杯拱睟儀。
御香蒙領袖，和氣入肝脾。
言念宸恩重，曾非賤士遺。
天顔瞻咫尺，臣職愧箴規。
補闕難言衮，傾心竊比葵。
養賢兼養正，所願易求頤。